Fannemel beste norske i Klingentahl - men havnet akkurat utenfor pallen
Han strekte seg til 143 meter i første omgang, men klarte ikke å følge opp i finaleomgangen. Da ble det bare 134 meter. Dermed gikk seieren til tsjekkeren Roman Koudelka med østerrikeren Stefan Kraft som nummer to og østerrikeren Andreas Wellinger på tredjeplass. Fannemel endte på den sure fjerdeplassen. - Jeg må innrømme at jeg ikke er 100 prosent fornøyd, men likevel vil jeg vel si at jeg er ganske fornøyd. Vi hadde ikke marginene på vår side i dette rennet, sa landslagstrener Alexander Stöckl til NTB. Østerrikeren slo fast at det i alle fall ikke var stang inn for Fannemel. - Han hoppet ok, men på ingen måte perfekt. I finaleomgangen kom han seg ikke helt over skiene. Dermed kunne det ikke bli noe topphopp, slo Stöckl fast. Men han sa også at det var to bra hopp Fannemel presterte i det individuelle rennet søndag, og at han endte på fjerdeplass var i alle fall ingen krise.- For å kunne prestere helt på topp og være med i kampen om plassene på seierspallen, er det helt nødvendig å ha to perfekte hopp. Det hadde ikke Anders Fannemel i dette rennet, og derfor gikk det som det gikk og endte med fjerdeplass. Han var ikke mer enn drøye to poeng fra seierspallen, fortalte Stöckl. Han fikk også se Anders Bardal hoppe seg opp fra 12.- til 11.-plass i finaleomgangen. - Bardal var litt uheldig i første omgang, men gjorde to brukbare hopp, mente Stöckl. Han sa at det var en grei start for Bardal, selv om trønderen ikke var helt fornøyd med dette selv. Han ville nok gjerne vært litt høyere opp på listen. Rune Velta og Anders Jacobsen klarte 18.- og 25.-plass. Velta hoppet seg noen plasser ned i finaleomgangen, mens Jacobsen kom med som nest sist til finaleomgangen og hoppet seg opp noen få plasser.- Jeg vil vel si at det var delvis godkjent for både Velta og Jacobsen. Anders Jacobsen har hoppet lite, og han er ikke der han skal være ennå, men han gjør framskritt. Han er på vei opp og fram, men viser at det er lenge siden han har vært i konkurranse. - Hva med Tom Hilde? - Han traff ikke i første omgang, men jeg må studere video av hoppet hans før jeg kan si noe mer om hva som gikk galt, sa landslagstrener Stöckl til NTB. Totalt sett minnet han om at i det tilsvarende rennet i fjor hadde Norge med én mann i finaleomgangen, og der endte det med 13.-plass. I år var det fire hoppere i finaleomgangen med Anders Fannemel som fjerdemann. Litt uflaks gjorde at det ikke ble pallplass. (NTB)
Anders Fannemel (23) hoppet lengst og lå på annenplass i verdenscuprennet i Klingenthal, men hadde ikke marginene med seg og endte utenfor pallen.